A két ország már 1815 óta ideológiai hidegháborúban állt egymással. Az oroszok a Szent Szövetség keretén belül vállalt kötelezettségeiknek megfelelően Európa-szerte felléptek a liberális forradalmak ellen, így Magyarországon leverték az 1849-es szabadságharcot, de számukra a legfontosabb a lengyelországi oroszellenes felkelések elfojtása volt. A britek az orosz elnyomás megnyilvánulásait nagy megvetéssel figyelték, de nem avatkoztak közbe. A két fél stratégiai ellentétei azonban kiéleződtek a század derekán, amikor ázsiai előrenyomulásuk során is megközelítették egymás birtokait. A brit elit és a szélesebb közvélemény is különösen fontosnak tartotta a Boszporusz és a Dardanellák irányába történő orosz előretörés meghiúsítását.